钦定古今图书集成/明伦汇编/官常典/第085卷 > 杞国公亮
## 钦定古今图书集成/明伦汇编/官常典/第085卷 > 杞国公亮

按《周书邵惠公传》：“惠公颢子豳国公导。导子亮，字干
德，武成初，封永昌郡公，后袭烈公爵，除开府仪同三
司、梁州总管。天和末，拜宗师中大夫，进位大将军豳
国公薨，以亮为秦州总管，广之所部悉以配焉。亮在
州甚无政绩，寻进位柱国。晋公护诛后，亮心不自安，
唯纵酒而已。高祖手敕让之。建德中，高祖东伐，以亮”
为右第二军总管。并州平，进位上柱国。仍从平邺，迁
大司徒。宣帝即位，出为安州总管。大象初，诏以亮为
行军总管，与元帅、郧国公韦孝宽等伐陈。亮自安陆
道攻拔黄城，辄破江侧民村，掠其生口，以赐士卒。军
还，至豫州，亮密谓长史杜士峻曰：“主上淫纵滋甚，社
稷将危。吾既忝宗枝，不忍坐见倾覆。今若袭取郧国
公而并其众，推诸父为主，鼓行而前，谁敢不从！”遂夜
将数百骑袭孝宽营。会亮国官茹宽知其谋，先以驰
告，孝宽乃设备。亮不克，遁走，孝宽追斩之。子明坐亮
诛。诏以亮弟椿为烈公后。